AOT เยียวยา “ร้านค้า-สายการบิน” ก๊อกสอง! หั่นค่าเช่า 50%-งดเก็บสูงสุด 9 เดือน
AOT คลอดแผนเยียวยา "ร้านค้า-สายการบิน" ก๊อกสอง! หั่นค่าเช่า 50%-งดเก็บสูงสุด 9 เดือน 
23 เม.ย. 2563

บริษัท ท่าอากาศยานไทย จำกัด (มหาชน) หรือ AOT ระบุว่าตามที่ AOT ได้แจ้งแนวทางให้ความช่วยเหลือผู้ประกอบการ ณ ท่าอากาศยานที่อยู่ในความรับผิดชอบของ AOT ทั้งหมด 6 แห่งที่ได้รับผลกระทบจากการแพร่ระบาดของโรคติดเชื้อไวรัสโคโรนา 2019 (โควิด-19) ไปแล้วนั้น
ล่าสุดในการประชุมคณะกรรมการ ทอท. ครั้งที่ 5/2563 เมื่อวันพุธที่ 22 เมษายน 2563 ที่ประชุมมีมติอนุมัติมาตรการช่วยเหลือผู้ประกอบการและสายการบินที่ได้รับผลกระทบจากสถานการณ์การแพร่ระบาดของโรคโควิด-19 ณ ท่าอากาศยานที่อยู่ในความรับผิดชอบดำเนินงานของ ทอท. เพื่อบรรเทาผลกระทบของผู ประกอบการและสายการบินจากการลดลงของเที่ยวบิน และผู้โดยสาร และสอดคล้องกับนโยบายของภาครัฐ โดยมีรายละเอียด ดังนี้
1.มาตรการช่วยเหลือผู้ประกอบการและสายการบินเกี่ยวกับค่าเช่าพื้นที่ ค่าบริการการใช้บริการในอาคาร และค่าผลประโยชน์ตอบแทนคงที่รายเดือน
1.1 กรณีผู้ประกอบการและสายการบินมีหนังสือขอยกเลิกการประกอบกิจการชั่วคราวหรือท่าอากาศยานของ ทอท. ปิดให้บริการชั่วคราว ทอท. จะยกเว้นการเรียกเก็บค่าเช่าพื้นที่ค่าบริการใช้บริการในอาคาร และค่าผลประโยชน์ตอบแทนคงที่รายเดือนให้กับผู้ประกอบการและสายการบิน มีกำหนดระยะเวลา 9 เดือน ตั้งแต่วันที่ 1 เมษายน – 31 ธันวาคม 2563 หรือวันที่ผู้ประกอบการและสายการบินแจ้งขอกลับเข้ามาประกอบกิจการ แล้วแต่วันใดจะถึงก่อน
1.2 กรณีผู้ประกอบการและสายการบินที่ยังประกอบกิจการ ณ ท่าอากาศยานในความรับผิดชอบดำเนินงานของ ทอท.
1.2.1 ปรับลดค่าเช่าพื้นที่ในอัตราร้อยละ 50 ให้แก่ผู้เช่าทุกราย มีกำหนดระยะเวลา 9 เดือนตั้งแต่วันที่ 1 เมษายน – 31 ธันวาคม 2563
1.2.2 เรียกเก็บค่าบริการการใช้บริการในอาคารในอัตราร้อยละ 15 ของค่าเช่าพื้นที่ที่ปรับลดลงร้อยละ 50